**Павлодар облысы: Республикалық штаб мүшелері шалғай ауылдағы тұрғындармен кездесті**

15.05.2022

Референдум дегеніміз не? Конституцияға қандай өзгертулер енгізіледі? Осы және өзге де сұрақтарға «AMANAT» партиясының Мәжілістегі депутаттық фракциясының мүшелері **Айгүл Нұркина**, **Анатолий Бойчин** және **Вера Ким** Павлодар облысы Успен ауданының жұртшылығымен кездесу барысында кеңірек жауап берді.

Республикалық штабтың мүшесі **Айгүл Нұркина** референдумның маңыздылығына тоқталып, Парламенттің рөлі мен мәртебесінің өзгеруі жөнінде халыққа толығырақ түсіндірді.

*«Мәжіліс аралас сайлау жүйесі бойынша партиялық тізімдер негізінде және бір мандатты аумақтық округтер бойынша құрылатын болады. Бұдан басқа, Мәжіліс заңдарды өз бетінше қабылдауға құқылы. Жалпы, Парламенттің рөлі нығайып, сол арқылы мемлекеттің институционалдық тұрақтылығы артады», - деді* ***Айгүл Нұркина****.*

Ауыл тұрғындары Конституцияға енгізілетін өзгерістер мен толықтыруларға қатысты қызығушылық білдіріп, өз сауалдарын қойды.

«AMANAT» партиясы депутаттық фракцияның мүшесі **Анатолий Бойчин** партиялық және сайлау жүйесіндегі өзгерістерге тоқталса, **Вера Ким** адам құқығын қорғауға қатысты заңдарды түсіндірді.

Осы күні Республикалық штаб мүшелері Успен ауданы Лозовое ауылының тұрғындарымен де кездесті. Онда ауыл тұрғындары Конституцияға енгізуге ұсынылған өзгерістер туралы толығырақ мәлімет алды.